Apartheidsgeld: Bank wil voorlegging maakArgieffoto. Absa beplan om voorleggings aan die openbare beskermer (OB), adv. Busisiwe Mkhwebane, te maak om “feitefoute en wetlike onakkuraathede” reg te stel in ŉ voorlopige verslag wat glo toon dat die bank gebaat het uit staatshulp in die apartheidsera. Die Mail & Guardian het verlede week berig dat die bank gedwing kan word om die R2,25 miljard staatshulp wat hulle in 1985 ontvang het, terug te betaal as die voorgestelde regstellende stappe in die voorlopige verslag van die OB onveranderd bly. Die verslag het ook voorgestel dat pres. Jacob Zuma ŉ kommissie van ondersoek moet instel na die beweerde plundering van die staatskas tydens die apartheidsera. Die ondersoek is onder die toesig van adv. Thuli Madonsela, die vorige OB, voltooi. Absa het in ŉ mediaverklaring gesê dit is jammer dat die voorlopige verslag uitgelek het omdat dit ŉ wanindruk wek dat die bank ŉ begunstigde van onbehoorlike bystand was. Volgens Phumza Macanda, ŉ woordvoerder van Absa, het die bank sy volle samewerking tydens die OB se ondersoek gegee en wil steeds graag saam met die kantoor werk. “Absa is in besit van vertroulike dokumente wat noodsaaklik is vir die suksesvolle afhandeling van die ondersoek. Ons het hierdie dokumente aan die OB se kantoor beskikbaar gestel, maar hulle het nooit die dokumente onder oë gehad nie. Ons sal steeds die dokumente aan hulle verskaf indien hulle dit graag wil sien,” het Macanda gesê. Hierdie dokument toon dat Absa reeds betaal het vir die voortgesette steun wat Bankorp in 1985 van die Suid-Afrikaanse Reserwebank ontvang het. Absa het Bankorp in April 1992 teen ŉ billike tarief verkry, waarna dit ten volle van al die verpligtinge met betrekking tot hulp van die Reserwebank in Oktober 1995 onthef is. Tito Mboweni, die destydse hoof van die Reserwebank, het die Davis-ondersoekspan in 2000 aangestel om te bepaal of die Reserwebank wetgewing oortree het toe hulle finansiële hulp aan die bank in die 80’s verskaf het. Luidens Absa se mediaverklaring het die ondersoekspan egter bevind dat Absa se aandeelhouers nie onbehoorlike voordeel uit die destydse ingryping van die Reserwebank getrek het nie en daar kon nie aanspraak op restitusie gemaak word nie. “Die saak wat tans ondersoek word, is reeds tussen 21 en 31 jaar oud. Daar is niemand wat nou deel is van die bestuur wat toe by die bank betrokke was nie en die getuienisse wat die bestuur gelewer het, is gegrond op rekords in die bank se besit. “Ons sal die OB die nodige ruimte gee om haar finale verslag te voltooi en Absa is nie van plan om deurlopende kommentaar op die voorlopige verslag te lewer alvorens die finale verslag afgehandel en gepubliseer is nie,” het Macanda verder gesê. Sy het egter bevestig dat Absa ŉ brief aan die OB geskryf het waarin hulle haar uitnodiging aanvaar het om verdere voorleggings oor die voorlopige verslag te maak. Dit sal voor die sperdatum van 28 Februarie gedoen word.